Ключови думи: Силистар, застрояване, нарушение, ЗУТ, бургаски областен управител, Вълчо Чолаков, съд
Решението на Общински съвет Царево по казуса „Силистар“ отива в съда като незаконосъобразно, съобщиха от Бургаската областна управа.
След разпореждане на премиера Бойко Борисов и след като се запозна със становищата на МРРБ, РИОСВ-Бургас и Окръжна прокуратура- Бургас и в изпълнение на законовите си правомощия областният управител Вълчо Чолаков оспори решението като незаконосъобразно.
Ден след като Протоколът от заседанието е постъпил в Областна администрация-Бургас юристите са извършили проверка на всички обстоятелства. Разрешението за изработване на проект на план за застрояване за поземлен имот в местността „Силистар“ е дадено без да са спазени законовите процедури, категорични са те.
В конкретния случай имотът попада в границите на природен парк „Странджа“. При това обстоятелство е било необходимото проектът за устройствен план да бъде съгласуван с Министерство на околната среда и водите. Липсата на такова становище представлява съществено нарушение на Закона за устройство на територията (ЗУТ).